**Spænd over os dit himmelsejl**

*Mel.: Hans Holm 1988*

**1**

Spænd over os dit himmelsejl.  
Rør jorden med din finger.  
Lad himmelbuen være spejl   
for lyset, som du bringer.  
Sæt fredens bue som et skjold  
mod mørke, død og krigens vold -  
du himmelbuens Herre.

**2**

Skænk os det klare kildevæld,  
som skaber liv i strømmen.  
Vi finder ikke kilden selv,  
så hold os fast på drømmen:  
At du er livets kilde, som  
får blinde til at se sig om -  
du underfulde Herre.

**3**

Vær sol på vores mælkevej,  
og varm os i din sfære.  
Lad Hellig-ilden brede sig,  
så vi får mod at bære  
vor klode som en blomstereng,  
et liv i broget sammenhæng -  
du fællesskabets Herre.

Leif Rasmussen 1988.

**Salmens opbygning**

Vers 1: Et vers til Gud Fader - skaberen

Vers 2: Et vers til Guds Søn – Jesus Kristus

Vers 3: Et vers til Gud Helligånd / om det at være kirke

Alle vers sluttes ensartet med **du himmelbuens, underfulde, fællesskabets Herre***.*

**Tekstgennemgang**

**Vers 1**:   
Verset leger med Bibelens ældgamle fortællinger om skabelse (Adam og Eva) og Noahs ark. Ud af mørket skabte Gud lyset den første dag. Den anden dag skabte han med en hvælving forskel på himmel og hav. Gud rørte jorden med sin **finger***.* På sjettedagen formede han mennesket. Få kapitler længere hen i 1. Mosebog sætter Gud en regnbue i skyerne som et tegn på, at det aldrig igen skal regne så meget som i de dage, hvor Noah sejlede rundt i en ark. Digteren ønsker, at Guds bue ikke kun beskytter os mod regn, men også**mod mørke, død og krigens vold***.*

**Vers 2:**I det midterste vers tales der om **kildevæld** og **strømmen***.* Det drejer sig ikke om det postevand, vi får fra vandhanen! Men ligesom vand er vigtigt for vor overlevelse, er troen på Jesus Kristus det vigtigste for, at vi kan leve (evigt). I Johannesevangeliet, kap. 4,14 siger Jesus: ”Men den, der drikker af det vand, jeg vil give ham, skal aldrig i evighed tørste. Det vand, jeg vil give ham, skal i ham blive en kilde, som vælder med vand til evigt liv.”

Verset afrundes med en linje om blinde, der kommer **til at se sig om***.*Her er digteren inspireret af en af de mange underberetninger i Det Nye Testamente, hvor to blinde får synet tilbage. I Mattæusevangeliet kap. 9,27 læser vi: ”Da Jesus gik videre derfra, fulgte to blinde efter ham; de råbte: ”Forbarm dig over os, Davids søn!” Da han var kommet hjem, kom de blinde hen til ham, og Jesus spurgte dem: ”Tror I, at jeg kan gøre det?” De svarede: ”Ja, Herre!” Da rørte han ved deres øjne og sagde: ”Det skal ske jer, som I tror.” Og deres øjne åbnedes.” Det kaldes netop **under-fuldt**

**Vers 3:**Når mælkevejen og sfæren nævnes, bliver salmen universel. Der her drejer sig om alle folkeslag. Jamen, vi er jo så forskellige. Hvad kan vi have til fælles? Ja, vi har jo netop solen og sfæren til fælles. Vi er dybt afhængige af, at hele kloden trives. Hvordan kan det lade sig gøre og lykkes? Måske det kan lykkes, hvis **Hellig-ilden** breder sig? Eller Helligånden.

Digteren er inspireret af Bibelens beretning om den første pinse. I Apostlenes Gerninger kap. 2,1-4 læser vi om, hvordan apostlene efter Jesu død gemte sig inden døre af frygt for andre mennesker. Men Helligånden kommer på besøg – som et kraftigt vindstød, der fylder hele huset og disciplene selv med mod og lyst til at tale og forkynde om Jesus Kristus. De kan slet ikke holde det for sig selv, men går udenfor og prædiker for alle, de møder, og rigtigt mange mennesker omvender sig til kristendommen. Digteren bruger ordet **Helligilden** i stedet for Helligånden. Det kan forklares med, at i Apostlenes Gerninger beskrives Helligånden som små ildtunger, der sætter sig på hver enkelt discipel og giver dem mod og gejst, så de ”brænder igennem” med stor frimodighed!